Fulbrightov program

Fulbrightov program () je americký grantový, štipendijný a výmenný program, prostredníctvom ktorého môžu vybraní americkí občania (študenti, vedci, umelci, učitelia a ďalší odborníci) získať štipendiá alebo granty na štúdium, výskum, výučbu alebo uplatnenie svojho talentu v zahraničí a naopak – občania iných krajín sa môžu kvalifikovať na to isté v Spojených štátoch. Predstavuje formu kultúrnej diplomacie USA.

náhľad|J. William Fulbright, zakladateľ programu
Založil ho v roku 1946 J. William Fulbright (* 1905 – † 1995), americký demokratický senátor za štát Arkansas, ktorého deklarovaným cieľom bolo „priniesť do svetových záležitostí trochu viac znalostí, trochu viac rozumu a trochu viac spolupatričnosti, a zvýšiť tým šancu, že sa národy konečne naučia žiť v mieri a priateľstve“.

Program je považovaný za jedno z najprestížnejších štipendií v Spojených štátoch aj celosvetovo. Každoročne je udelených približne 9 000 grantov, z toho zhruba 2 000 americkým študentom, 800 americkým vedcom, 4 000 zahraničným študentom a 900 zahraničným vedcom. Celkovo bolo od vzniku programu do roku 2025 udelených už viac ako 400 000 Fulbrightových štipendií. 62 štipendistov (tzv. fulbrighterov, angl. fulbrighters) z pätnástich krajín získalo neskôr Nobelovu cenu, 93 Pulitzerovu cenu, 44 z nich sa stalo hlavami štátu či predsedami vlády. Program pôsobí vo viac ako 160 krajinách sveta, pričom v 49 z nich, vrátane Slovenska, pracuje Fulbrightova komisia, vo zvyšných agendu vedú veľvyslanectvá USA.

Hlavným zdrojom financovania programu je ročný príspevok, schvaľovaný Kongresom USA pre ministerstvo zahraničných vecí, kde program zastrešuje Úrad pre vzdelávacie a kultúrne záležitosti (angl. Bureau of Educational and Cultural Affairs). Fulbrightov-Haysov program pre pedagógov, ktorý je rovnako súčasťou Fulbrightovho programu, zastrešuje americké ministerstvo školstva. Ďalšiu podporu poskytujú aj zúčastnené vlády, hostiteľské univerzity a inštitúcie, korporácie a nadácie v USA a v zahraničí.

 Na Slovensku 
Na Slovensku pôsobí Fulbrightova komisia od roku 1994, pričom príležitosť študovať, prednášať alebo robiť výskum v USA dostalo do roku 2025 viac ako 380 slovenských štipendistov a opačne viac než 440 amerických študentov, výskumníkov a ďalších odborníkov dostalo možnosť prísť na Slovensko.

Požiadavky na uchádzačov boli v roku 2025 nasledovné:
 štátne občianstvo Slovenskej republiky,
 ukončený druhý stupeň vysokoškolského štúdia („Mgr.” alebo „Ing.”),
 vynikajúce študijné výsledky, iné súvisiace akademické alebo odborné aktivity a skúsenosti,
 výborná znalosť anglického jazyka, potvrdená jazykovým testom TOEFL (95 bodov) alebo IELTS (7,5 bodu).

Medzi slovenských Fulbrightových štipendistov patria okrem iných (v poradí podľa akademického roku):

 Referencie 

 Iné projekty 

 Externé odkazy 
 Fulbright Slovakia – slovenský oficiálny web programu
 Fulbright U.S. Student Program – americký oficiálny web
 Fulbright program na webe veľvyslanectva USA na Slovensku
 Adresár štipendistov


Kategória:Štipendiá
Kategória:Vzdelávanie v USA
Kategória:Veda a technika v USA
Kategória:Medzinárodné vzťahy USA
Kategória:Politika v USA
Kategória:Vzniklo v 1946